钦定古今图书集成/明伦汇编/氏族典/第045卷 > 《史记》 > 《周本纪》
## 钦定古今图书集成/明伦汇编/氏族典/第045卷 > 《史记》 > 《周本纪》

周后稷，名弃。其母有邰氏女，曰姜原。姜原为帝喾元
妃，姜原出野，见巨人迹，心忻然说，欲践之，践之而身
动如孕者。居期而生子，以为不祥，弃之隘巷，马牛过
者，皆辟不践，徙置之林中。适会山林多人，迁之而弃
渠中。冰上飞鸟以其翼覆荐之，姜原以为神，遂收养。
长之初欲弃之，因名曰弃。弃为儿时，屹如巨人之志，
其游戏好种树麻、菽，麻、菽美。及为成人，遂好耕农，相
地之宜，宜谷者稼穑焉，民皆法则之。帝尧闻之，举稷
为农师，天下得其利，有功。帝曰：“弃，黎民始饥尔。后稷
播时百谷。”封弃于邰，号曰后稷，别姓姬氏。